Kis kertemben egy kis fa van
Kis kertemben egy kis fa van,
          Nem látszik.
Minden éjjel apró rózsát
          Virágzik.

Apró annak a virága,
          Jó szagú.
Édes rózsám! te miért vagy
          Szomorú?

Tegnap éjjel egy nagy égi
          Háború.
Öszvezuzta, azért vagyok
          Szomorú.

Szép a szép ló, ha szépen fel
          Nyergelik.
Szép a rózsám, ha szépen fel
          Öltözik.

Mikor megyen a templomba,
          Előttem:
Majd kirepül az én szivem
          Belőlem.

A kinek nincs szeretője,
          Hazája,
Csak vándorlás, tövisbokor
          Szállása.
Népköltészet